እከለት

**እከለት**
thumb
thumb
thumb
thumb
thumb
እከለት እት ክሉ መጅተመዕ
ኤረትርየ ነብረ ልምድት
ወፍቲትተ። እት ከበሳታት ለበዜሕ
ሙነት ሸዐብ አነግር(ጣይታት)፡
ቀጨጪት ወእሉ መስል ገብእ
እት ሀለ፡ እከለት ሀዬ ፍንቱይ
ወሕሹም መናሰባት ብእተ።
ሙነት ሐራስ፡ ዲብ ዓያድ ክም
ከረ የሐንስ ወፋዘገ ወብዕድ
ፍንቱይ መናሰባት ትበሸል። እት
መብዝሑ ብዕድ ገባይል ኤረትርየ
ላኪን ክም ናይ ምዕላይት ነብራተ
ምን እንብል ምን አማን ኢርምነ።
ምነ ምዕላይት ሙነት ለልትፈንቴ
ሀዬ እከሎታት ሀለ፡ ሑዳይ ምነ
ብዙሕ እበ ምን ክታብ አድጋማት
ወዓዶታት ትግሬ ለረከብናሁ እለን
ተልየ እንቀድም

##### እከለት ስንፈእ
እት ኤረትርየ ውላድ ሰኒ
ሕዙይ ወፍቱይቱ። ካባካቡ እት
ከብድ ዲብ እንቱ ለአንብት። እብ
ሰላሙ እግል ልትወለድ ሀዬ ሸዐብ
እበ አምነ ወደቅበ ሐድ ቅድረቱ
ልትጻገም።
እተ ዘበን ቅዱም (አዜመ
እግል ልሀሌ ቀድር)፡ እሲት
ዐምሳት እት ሓምስ፡ ስድስ አው
ሳቤዕ ወርሐ ክም በጽሐት አንስ
ዐድ ሐሙሀ መጸኣሀ፡ ህተ ሀዬ
ሐድ ክልኤ ክፋሎ አው ዝያዳሁ
እክል ተሀይበን። ለአንስ ሀዬ እግለ
እክል እንዴ ከየለያሁ ደቃሁ
(ልጥሕናሁ) ከእተ ቤተ ለአበሽላሁ
ወክልኤ እከለት ወይዳሁ።
ሐቆ እለ ለክልኤ እከለት አንስ
ሔማታት ለገአየ ምስል ለዐምሳት
እት ዐርቀየ እንዴ ገአየ በለዓሀ።
ወለካልእ እት ከድቤት ሔማታት
ለኢገአየ በለዓሀ። እተ ሐሊብ
ለእሉ ጸበሐ ሀዬ ገሌ ስንፈአት
እንዴ ደቀየ ሓብረ እቱ።
ክም በልዐየ ለእሲት ዐምሳት
እግለ ጢሾ ለምስል ጸረ በልዐት
እተ ትረፌዕ ወክልኤ ብርከ
ወክልኦት ምንክበ ወብሶተ እንዴ
አብጸሐተ ትስዕመ። ወሐር እብ
እንክር ድማን እተ ጸረ ተአደውረ።
ወህተን ዲብ ሕድ ለአደውራሀ
ወክል ምነን ምን ሰርጎሀ እንዴ
ሐርጠት እት ቀበተ ትከሬ።
ወእት ለደውራሀ እትለ ዐምሳት
ትበጼሕ። ወለዐምሳት ለሰርጎ ምነ
ጢሾ እንዴ ረፍዐት እብ እንክር
ድማን እንዴ አንበተት ክል ዎሮት
በዐልቱ ተሀይቦ። ወሐር እት
እፌታይ ስንፈአት ወይደ ወሰለስ
እዋን ምንለዐል ረአስለ እሲት
ዐስምሳት ለውልያሁ ከገጹ ሐር
ለክፋሁ። ወክሉ ለአንስ ሐድ
ሰቡዕ ዶል ለዐልል ወእለ “እከለት
ስንፈእ” ትትበሀል።

ሐቆ እሊ እንዴ ደሐረያሀ ክል
ሐቴ እት ቤተ ትገይስ። እሊ እግለ
ዐምሳት ውላድ እግል ኢልጊስ ምነ
እንዴ ትበሀለ ለገብእቱ። እምበል
እሊመ እግለ ዐምሳት ነገል አው
ጠሊት ሰድቆ እለ። ወእለ ሰድቀት
ብእስ ለዐምሳት እት አፌቱ ሐርደ።
ለሰድቀት እት ሐርድ ሀዬ ሞረ
ወርኮት እት ባኩ ለአተጽብጥ።
ወክም ሐርደ እግለ ሞረ ወርኮት
እት ምድር እንዴ ኢከሩ ለእሲት
ዐምሳት ለጸቡጦም። ለሞረ እብ
እዴ ማነ ወለርኮት እብ እዴ
ገለበ ትጸብጦም። እላመ ሰድቀት
እለ ለውላድ እግል ኢሊጊስ ምነ
ለትገብእተ።

##### እከለት ሁርሁር
ዐምሳት ወርሐ ክም ተመ
ዶል ለመሐጽ ተአንብታተ አንስ
ዐድ ሐሙሀ ወአንስ ዐድ አቡሀ
ወአግደ እመ ወአግዋረ መጸአሀ
ወክእነ ናይ ዮም እት ዕያደት
ጊሰት የዐለት እሞልድ ልትላከየ
እለ። ወክለን እትለ ቤተ እት
ለአይተ ክእነ ልድሕረ።
ኖሱ ለምምበ ሰኒ ለርሄ እልኪ፡
ኢትርሄ አርሄ እለ፡ ማርያም
ትካልሰኪ፡ ህተን ልፍተየ- ህተ
ትፍቴ እኪ፡ ማርያም ቀላል
ለሀበኪ፡ ማርያም ፉቱሕ ለጢፈ
ለሀበኪ፡ ሐብል ሰድ-ሐብል ሰማይ
ልፍተሕ እኪ፡ ሐይ ሕያይ፡ ዑፉይ
ሙሩይ፡ መስወድ ጣፍ፡ እብ
ሐቁ ወእብ ገበዩ፡ ብሩድ ቅሩር፡
እንሻለ እሙ ተጠብዮ ወአብሁ
ላጽዮ ለዲ፡ እምዬ ማርያም በሊ
መምባዬ! ልብላሀ። ወእክል እንዴ
ደቀየ እከለት ለበሽለ ከበለዐ፡ ወእለ
“እከለት ሁር ሁር “ ትትበሀል።
እግል ለእሲት ለትምሕጽ
መዐጸዪት እትለ ቤት ሰቅለ፡
ወክልኦት ለአፍሀ አስረ፡ ወለምግበ
ለአንጦጥል ወለእሲት እሉ ትጸብጥ፡
ወእሊ ሐብል ሰማድ አው ሐብል
ሰመ ትበሀል። ለትምሕጽ ሀሌት
አተተተት. . . ዎ እምዬ ማርያም
ስምዓኒ፡ ገብርክን ኢትልአከ
ወወድ አመትክን ኖስክን ተዐንደቀ
ከርድኣኒ፡ ወጅሉጥ ምሉጥ ሀባኒ
ወሐሰብክን ወዐይብክን! እት
ትብል አስክ ትወልድ ትምሕጽ።

##### እከለት መእኮት
ህዳይ እት ዐድ ወለት ፍሩር
ዲብ እንቱ እም ወለት እከለት
እንዴ አብሸለት ግሩም እንዴ
ጸብሐተ ወሔሳስ እንዴ ዛረረተ
እት መርዓዊ ትነድእ። ለመርዓዊ
ምስል ጸሩ ገሌ በልዕ ምነ ከበልሰ።
ወለተርፈት እት ለቀብሎበ ውላድ
ገልየ ከበለዐ። ወእለ እከለት
መእኮት ትበሀል።

##### እከለት አርበዐ
መርዓዊ ሐቆ ህዳይ አርበዓሁ
ክም ተመት ጽብሓት ምድር
ሰራይር እንዴ ኢነቅም ቀንጽ
ከለሰይፍ ወሐለንጊ ወለሶሚት
ወሽካል ወለትከት ሓርጥ ከእት
ዐርቀይ ከርዮም። ወእንዴ
ፈግረ እት መሕበር ከፍ ልብል፡ለመርዓዊ ወለመርዓት አሕድ
እንዴ ኢልትሃገው ብዙሕ ከሉእ
ወሐር ለሰልፍ እግል ሕድ ነቁመ
“ቴልኔ” ትበሀል። ወእግለ መርዓዊ
ሰብ እንዴ ለዓጡጦ እብ ቴልኔሁ
ልትሰኦሎ።
እለ ምዕል እለ ለመርዓት ዐደ ቅሩብ ምንገብእ እማተ፡ አንስ ዐድ
አብሀ መዐድ እመ ነብረ መእክል
እንዴ ነስአየ ሸባሀ። እመ ላተ
እከለት እንዴ አስኔት ተአአሽል።
ወሔሳስ ሰኒ ትጸበሐ ከተመጸአ።
ወእለ ብእስ ወለተ ምስል ቤት
አቡሁ በለዐ። ወእከለት አርበዐ
ትበሀል። ወለአንስ ምስል ወለተን
እንዴ ዐለየ ለዐድ ክም ጸብሐየን
ዲብ ዐደን ለቀብለ። እግለ
መርዓት እብለ ምዕል እለ አንስ
ዐድ ሐሙሀ ሕልቄተት ምን
ትክዐሌ ለገአት አው ምን ዐረር
አው ሀዬ መርወድ እት አካን
ለሕልቀተ ወይደ አስክ ሖለ።

##### እከለት ድራር
እለ እከለት እለ ዲብ ሞት
ለትበሸልተ። እናስ ልግበእ መእሲት
ዶል መይቶ እብ ለምዕል እዋን
ምሴሀ እት ቤት ለማይት እከለት
ወይደ ለአንስ። ወሐር ጸባሓሀ
ወንኢሸቶ እንዴ ነጨ ምነ እት
ለጽብሕ ጠቅሸ ወ”እግል እገሌ”
እት ልብለ ሰለስ ወክድ እት ሸነክ
ሐንረቀይ ለክፈ። ወሐር ለእከለት
እግል እናስ ለትገብእ ሰብ በለዐ
ወእግል እሲት ለትገብእ አንስ
በለዐ። ወእለ ‘እከለት ድራር’
ትትበሀል።

*****
## እከለት። (ገዓት)
### እብ ፡ ሙሴ፡ በኪት።
#### እላ፡ እከለት፡ ወለቼ፡ ኣርያም፡ መሓሪ፡ ታ።
“እከለት፡ ለልብል፡ ቃል፡ ምንላ፡ “እክል” ለልብል፡ ቃል፡ እንደይ፡ ፋግራ፡ ኢተርፍ ፡እብል፡ አና። እከለት፡ ኦሮ፡ ምንላ ፡ ፍቱይ፡ ወእሙር፡ ሙነትና፡ ዎክ ፡ ሕንክልና፡ ታ።ክምላ፡ ጢላን፡ መሀነን፡ ሸውሀቶም፡ ምስል፡ ስፓገቲ፣ ወከበሳ፡ ምስል፡ ጣይታ፣ ወኢትዮጵያውያን፡ ምስል፡ ጥሬ፡ ክቶፎ፣ ወእስያውያን፡ ምስል፡ ሩዝ፡ ለባዲ፡ ውላድ፡ መትሕት፡ ማ፡ መሀነን፡ ሸውሀቶም፡ ምስል፡ እከለት፡ እብ፡ ሐሊባ፡ ወሰሙይ፡ ሔሳሳ፡ ወበርበረ፡ ባዲቲ፡ ቱ። እከለት፡ ለረኣያታ፡“እትዬታ።”ወክም፡ ሬኤካሃ፡ ሕሽመት፡ ወውጅህ፡ ገጽ፡ ትቅብ፡ ልብል፡ እትካ። አዜ፡ ከም፡ ጅንስ፡ እከለት፡ ክም፡ ሀላ ፡እልና፡ ምንድሊ፡ እንዴ፡ ኣንበትኮ፡ እፋርጎ።

# እከለት፡ ወድና።  እላ፡ እከለት፡ እላ፡ እግላ፡ እትላ፡ ወድና፡ ግንቦ፡ ማሻላ፡ ዎክ፡ ዕፉን፡ ለዋቅዓው፡ ኬዋ፡ ዎክ፡ ሐሽም፡ አባጽሕት፡ ለትትበሸል፡ እከለት፡ ታ። እላ፡ እከለት፡ እላ፡ እግል፡ ልብሉዕዋ፡ ክም፡ ተዓገለው፡ ኦሮ፡ ምንላ፡ አባጽሕት፡ ሰለስ፡ ንጫት(ኵላሶ) ነስእ፡ ከእግል፡ አክያሳትላ፡ እክል፡ ለለሓስዶ፡ ለኢልትረኣው፡ እኩያም፡ መናፋስ፡” እሊ፡ ሀብናኩም፡”ልብል፡ ከለክፎ።
# እከለት፡ ሁርሁር። እላ፡ እከለት፡ እላ፡ እሲት፡ ዐምሳት፡ እግል፡ ቲለድ፡ ምሕጽ፡ ክም፡ ጸብጣያ፡ እማ፡ ወአግዋራ፡ እንዴ፡ ተኣከበያ፡ ለበለዓሃ፡ እከለት፡ ታ።
# ገሺሽ። እሊ፡ ምን፡ ኦሮ፡ ዕበላ፡ ሐሪጭ፡ ለበሽል፡ እከሎታት፡ ብዙሕ፡ ሐሊብ፣ ወሐወስስ፣ ወመራይር፣ እንዴ፡ ጸባሓ፡ ላሊላ፡ ህዳይ፡ ዲብ፡ ቤት፡ መርዓዊ፡ ለልትበላዕ፡ እከሎታት፡ ቱ።
# እከለት፡ አርብዓ። እላ፡ እከለት፡ እላ፡ ለመርዓት፡ አርብዓ፡ ዮም፡ ክም፡ ወደት፡ እማ፡(ዋልዳይታ) ምስል፡ አንስ፡ ዐድ፡ አቡሃ፡ ወዐድ፡ እማ፡ ነበሪት፡ ወእከሎታት፡ እንዴ፡ ራፍዓያ፡ መጽኣሃ። ወምንላ፡ እከሎታት፡ ለዐበት፡ ወእብ፡ ሐሊብ፡ ወሰሙይ፡ ሔሳስ፡ እንዴ፡ ጸባሓት፡ ራጾ፡ ቀይሕ፡ ለመስል፡ በርበረ፡ እታ፡ ሰሙይ፡ ሔሳሳ፡ ወጀፋፊራ፡ ለትሰርገት፡ እከለት፡ ለሐማት፡ እግላ፡ መርዓዊ፡ ተሀይቦ። ወለመርዓዊ፡ ምስል፡ ቤት፡ አቡሁ፡ እንዴ፡ ተዐጋላ፡ በላዓ። ወእላ፡ እከለት፡ እላ፡ “እከለት፡ አርብዓ፡“ትትበሀል።
# እከለት፡ ዋጣይ፣ እከለት፡ ዜናይ፣ እከለት፡ በዐል፡ ዐንቀር፣ እለን፡ ሰለሰ፡ እከለት፡ ሰብ፡ ህዳይ፡ ዲብ፡ ዐድ፣፡ ወለት፡ ክም፡ ዔራ፡ ምንላ፡ በሽል፡ እከሎታት፡ እንዴ፡ ትፋንታያ፡ ዋጣይ፣ ዜናይ፣ ወበዐል፡ ዐንቀር፣ በልዕወን። በዐል፡ ዐንቀር፡ ክቡርቱ፡፡ ወዋጣይ፡ ቤት፡ እም፡ ወአብ፡ እት፡ ለሓምድ፡ ዎክ፡ እት፡ ለትነሽግ፡ ልትመዬ። ወዜናይ፡ ልድሕር። “መድሐር፡ ዜን”ሀይብ። (ፍትሕ፡ መሓሪ፡ ገጽ፡ 114-115 ርኤ) 
# እከለት፡ ክሽክሻን ። እላ፡ እክለት፡ እላ፡ ዲብ፡ ሕላብ፡ ለልቡሎ፡ ዐቢ፡ ጢሾ፡ እንዴ፡ ገፍተኤት፡ ሰሙይ፡ ዐቢ፡ ምስል፡ በርበረሁ፡ ወሔሳሱ፡ ወጀፋፊራ፡ ሐሊብ፡ ወሔሳስ፡ ወገሀር፡ ለመስል፡ በርበረ፡ ወኣስማጣ፡ ክሉ፡ እብ፡ ሔሳስ፡ ለትሻማታ፡ እከለት፡ እግል፡ ሕራብ፡ ሼዬም፡ ገቢለት፡ ወሸዬም፡ ዐድ፡ ወእግል፡ በዐል፡ ፌክ፡ ክም፡ እሽኔ፡ ወጥቅር፡ ለትትሀዬብ፡ እከለት፡ ኣፈት፡ (ዐባይ ሐብሬ፡ ለኣለባ ታ)። 
# እከለት፡ መአካት፡፡ (ክትር፡ ብዝሔ፡ ወክድ፡ ሐር፡ “እከለት፡ መአኮት” ትበሀለት) እላ፡ እከለቲት፡ ንኢሽ፡ እብ፡ ሔሳስ፡ ካልስ፡  ለትራጨቃት፡ እት፡ ዐግሎ፡ ለልቡላ፡ ንኢሽ፡ ጢሾ፡ እንዴ፡ ወደታ፡ ለሐማት፡ እምላ፡ መርዓት፡ ለወለታ፡ ምንላ፡ ቤት፡ ክም፡ ረፋዓት፡ እግላ፡ መሳኒት፡ ተሀይባ፡፡ ወላማሳኒት፡ ጥዕም፡ እንዴ፡ አበለው፡ ምና፡ እትላ፡ ሐማት፡ በሉሳ፡ ወላሐማት፡ እብ፡ ምንግራላ፡ አብሎ፡ ለተኮበት፡ እንዴ፡ ቃልዓት፡ እፍግር፡ ተብላ፡ ከአጀኒት፡ ግለች፡ ወድያ።
# እከለት፡ ሕቅነት። እላ፡ እከለት፡ እላ፡ ምንላ፡ ብዕድ፡ እከሎታት፡ ፍንቲት ፡ ታ፡፡ እማትና፡ ሔሳስ፡ እግል፡ ለምክካ፡ ሐዛያ፡ ምን፡ ገብእ፡ ሰልፍ፡ ለዝበድ፡ እታ፡ ካልዕ፡ እንዴ፡ አታያሁ፡ ለፋላሓሁ። ወሐር፡ ዲብ፡ ጢሾ፡ ዐባይ፡ በልሳሁ፡ ከእታ፡ ካልዕ፡ ትኩም፡ ሐሪጭ፡ ቅሎ፡ ሽዒር፡ ለኣትያ፡ እግል፡ ቃዶትላ፡ ሔሳስ። ከእብ፡ ድጋማን፡ ለማክክ፡ ዝበድ፡ እታ፡ ካልዕ፡ በልሳሁ፡ ኣስክ፡ ግሩም፡ ዲብ፡ ሔሳስ፡ ልትቃዬር። ወሓር፡ ለሐሪጭ፡  እት፡ እከለት፡ ለቃብል፡ ወላሔሳስ፡ ምን፡ ለዐል፡ ቀምበይበይ፡ ክም፡ ቤላ፡ ዲብ፡ ዕጎት፡ ልትጃለል፡ ወምና፡ ዕጎት፡ ዲብ፡ ዕከት፡ እብ፡ መ’ረታ ፡ (መረት)፡ ልትጃለል። ወላ፡ እከለትላ፡ ሕቅነት፡ ምንላ፡ ካልዕ፡ ዲብ፡ ጢሾ፡ ወድዋ። ሔስስ፡ ካልስ፡ ታ፡ ሐሊብ፡ ኢተሓዜ፡ ወበርበረ። ወክትር፡ ለጠዐማ፡  አንጃብካ፡ እታ፡ አንኩካ፡ ልትሻረብ። ወላ፡ መሽከሪትካ፡ ምን፡ ቃምዶ(ዛብጦ)፡ እትካ፡ ኩሉ-ክሉ፡ ኢትትወለብ። ወላእደካማ፡ ኢታሐጽባ፡ ክትር፡ ለጥዑም፡ ጸናሃ።
# እከለት፡ ሕስዕት። ሀተሎታ፡ ሕሻካ። ሰሙይ፣ አላባ፡ ሔሳስ፣ አላባ፡ ሐሊብ፣ አላባ፡ ወበርበረ። እከለት፡ ሓጋይ፡ ሐጋይቶ ፡ታ። 
# እከለት፡ ስምፋእ፡፡ እላ፡ እከለት፡ እላ፡ ለመርዓት፡ ክም፡ ዐምሰት፡ እታ፡ ሳብዕ፡ ወርሓ፡ እግል፡ ትሕረስ፡ ዲብ፡ ዐድ፡ አቡሃ፡ ለተቀብል፡ እታ፡ ምዕል፡ እታ፡ ምሰታ፡ አግዋራ፡ ለለበሽላሃ፡ ወምስል፡ ለልደራራሀ፡ እከለት፡ ታ። እከለት፡ ደሐን፡ ዐሊ፡ ታ። 
#  እከለት፡ ድራር፡፡ እላ፡ እከለት፡ እላ፡ ሐቆ፡ ቃብር ፡ ዲብ፡ ቤትላ፡ ሞታ፡ ዎክ ፡ ሞተት፡ ለለትማሱ፡ ወላልትመዬው፡ ለበልዕዋ፡ እከለት፡ ታ። ከሰልፍ፡ እግል፡ ልብልዑ፡ ክም፡ ታዐገለው፡ ምንላ፡ እከለት፡ ሰለስ፡ ነኣይሽ፡ ንጫት፡(ኵላሶ) ልትናሳእ፡ ከእብ፡ ስምላ፡ ማይት፡ ዲብ፡ ሐንተላ ፡ ዐርቃይ፡ እብ፡ ሐት፡ ሐቴ ለኩፈን፡።  እከለት፡ ምን፡ እክል፡ማሼላ፣ ምን፡ ሽዒር፣ ምን፡ ሽርናይ፣ ምን፡ ብልቱግ፣ ወምን፡ ዕፉን፡ በሽል። እከለት፡ ሰነት፡ ሰኒ፡ ግሩም፡ ለለባሽላ፡ እደሄን፡ ጥቁይ፡ አንስ፡ ሀላያ። ምንላ፡ ቃዳምያት፡ እማትና፡ እምዬ፡ አግዱባይት፡ እሲት፡ ወድ፡ ምቅልም፡ እብ፡ አብሼሎት፡ እከለት፡ ልትጃጋራ፡ ዐላ፡ አለቡ። ወሐቆሀ፡ ሐቆ፡ እምዬ፡ አግዱባይት፡ ወለቼ፡ ኣርያም፡ መሐሪ፡ ታ። እላ፡ እከለት፡ እንዴ፡ ኣብሸለት፡ ምስላ፡ ወጅባ፡ ኩሉ፡ ሰሙይ፡ እብ፡ ሔሳሱ፣ ሐሊብ፣ ምስል ፡ሔሳሱ፣ ወበርበረሁ፣ ወምንኩሉ፡ ዝያዳ፡ ዲብ፡ ጢሾ፡ ወግረተት፡ እንዴ፡ ከረታ፡ እብ፡ መከንብያሃ፡ ወቅልወታ፡ ሰበት፡ ለአከት፡ እቼ፡ እብ፡ ስምዬ፡ ወእብ፡ ስም፡ ኩሎም፡ መንሳዕ፡ ውላድ፡ ሀይገት፡ ዲብ፡ አፍሪቃ፣ ዲብ፣ አሜሪካ፣ ዲብ፡ ኤውሮጳ፣ ወእስያ፡ ለነብሮ፡ “ደም፡ ኢተብሽሊ” አገናዕ፡ ወለቼ፡ አርያም፡ እብላ። ጠቆት፡ (ውሕልና)ምን፡ እም፡ ወሩሳ። ወለት፡ ሕቼ፡ ቅድስቲ፡ ወድ፡ ህብቴስ፡ እንቲ፡ ሌጣ።

“ሐሊብ፡ ለለሐዜ፡ እብ፡ ሀወቱ፡ ወሔሳስ፡ ለለሐዜ፡ እብ፡ ዕከቱ”
ወእከለት፡ ሐብሬ፡ አለባ፡ እግል፡ ልብላዕ፡ ለለሐዜ፡ እብ፡ መንከቱ፡
ወለቼ፡ ኣርያም፡ መሐሪ፡ ልትአንገድ፡ መን አመራ፡ ዐዳ፡ ሮራ፡ ደንቨር፡ ቱ፡
ሰነት፡ ኖስ ቃርብ፡ አና፡ ወበደርኮኩም፡ ከሚኒዴ፡ ተልኩና፡
ወድ፡ ምንክብ፡ ገኣ፡ እትና፡”ንጉስ” ኮሮና።

ፋረጎት፡ ገሌ፡ ቃላት — ሁርሁር፡ በሃለት፡ እብ፡ ሀታሃታ፡ ለትጥሕኖ፡ እክል፡ ቱ።(to grind rapidly,speed, haste) 
ዕከት— ምን፡ ቀርበት፡ ጣሊት፡ ለትትሻቄ፡ እት፡ ገብእ፡ እግል፡ ከዘኖት፡ ሔሳስ፡ ሌጣ፡ ቅጥምት ታ። ወላቀርበት፡ ለጭገራ፡ ኢልትማራቅ፡ ወእታ፡ ከርሳ፡ እታ፡ መገሰዪሃ፡ “መ’ረት”(መራይር) ለልቡሎ፡ ምን ፡ ጭመም፡ ፍሬ፡ ዕጨት፡ ገርሰት፡ ለፈግር፡ ጸሊም፡ ሕብሩ፡ ከሩ፡ እታ። ሰልፍ፡ ፍሬላ፡ ዕጨት፡ ድብ፡ ካልዕ፡ እንዴ፡ አታ፡ ሰለስ፡ ዮም፡ ግሩም፡ ፋልሕ፡ አስክ፡ ልትሀንተክ፡ ከዲብ፡ ማይማዮ፡ ልትቃዬር። ወክም፡ በርዳ፡ እታ፡ ዕከት ፡ ጀሉሎ። እሊ፡ እግል፡ መጻኒሒቶ፡ (preservative) ቱ፡፡ ወለሔሳስ፡ ሰበባ፡ (fungi) እግል፡ ኢሊዴ፡ ከደፊን፡ ደፊን፡ እግል፡ ኢልጸኔ፡ ለለሐቡሮ፡ ከሚካል፡ ቱ። ከእሊታት፡ መን፡ አምሀረዮም፡ ቱ፡ ምን እንብል፡ ረቢ። ሕንክል—-ነብራ (meal) ቱ። ወላ፡ ብዕድ፡ ትርጉሙ፡ ሕንክል፡ ጨዋ፡ መስወድ፡ (ሎቖታ) ወሕንክል፡ ሐሊብ፡ ሀወት፡ መስል፡ ቱ። ወሕንክል፡ ሔሳስ፡ ክም፡ ዕከት፡ መስል፡ ቱ። “ወሕንክል፡ ንሳእ፡ ሀዬኒ፡ ብርክታካ፡ ዎክ፡ ስንቂ፡ ንሳእ፡ በሀለት፡ ቱ። ለተማተምኮሆ፡ አክትበት፡ እሊ፡ ለተሌ፡ ቱ። — ፍትሕ-መሐሪ፣ አክትበት፡ ሊትማን፣ ወናፋዕ፡ ወድ፡ ዕትማን፣ ደብተርዬ፡ (ናዬ፡ ናይ፡ ሙሴ፡ በኪት)(from my journal) ወላ፡ ትጋመኩዎም፡—ሀዬኒ፡ ሐዋቼ፡ ምንዕብዬ፣ ወኣቶ፡ አብራሃም ፣ ሐሰብአነቢ፣ ቶም።

አርቶዖት፣ አንሼዖት፣ አረሞት፣ ወሰኮት፣ እግልዬ፡ ለጋንሕ፡ ኢኮን። እሊ፡ ክቱብ፡ አስክ፡ ምን፡ እደዬ፡ ፈግር፡ ማልዬ፡ ቱ።  ወዲብላ፡ ሼለቅ፡ (መርመበብ ሓበረታ )ክም፡ ፋግራ፡ ማል፡ ቀርኣቱ ፡ቱ ።(ንብረት ናይቶም ዘንብብዎ እዩ።
አስክ፡ እብ፡ ብዕድ፡ ክቱብ፡ ንትራከብ፡ ረቢ፡ ምን፡ ቀባ፡ ወዐጸባ፡ ልነጀና።

አሚን!!!

ከረርም:ዓፍየት